CELEX: 52009XG0131(01)
Language: lt
Date: 2009-01-31 00:00:00
Title: Tarybos išvados dėl 2020 m. Europos mokslinių tyrimų erdvės vizijos nustatymo

31.1.2009   
            
            
               LT
            
            
               Europos Sąjungos oficialusis leidinys
            
            
               C 25/1
            
         Tarybos išvados dėl 2020 m. Europos mokslinių tyrimų erdvės vizijos nustatymo
   (2009/C 25/01)
   EUROPOS SĄJUNGOS TARYBA
   
               1.
            
            
               PRIMENA:
               
                           —
                        
                        
                           2000 m. birželio 15 d. Rezoliuciją, sukuriančią Europos mokslinių tyrimų erdvę (1), parengtą atsižvelgiant į Europos Vadovų Tarybai pirmininkaujančios valstybės narės išvadas, priimtas 2000 m. kovo 23–24 d. Lisabonoje įvykusiame susitikime, kuriame Europos Sąjunga priėmė Lisabonos strategiją siekdama tapti konkurencingiausia ir dinamiškiausia žiniomis grindžiama ekonomika pasaulyje,
                        
                     
                           —
                        
                        
                           2005 m. kovo 22–23 d. Europos Vadovų Tarybos išvadas, kuriomis buvo atnaujinta Lisabonos strategija, daugiausia dėmesio skiriant žinioms, inovacijoms ir žmogiškojo kapitalo optimizavimui,
                        
                     
                           —
                        
                        
                           2007 m. balandžio 4 d. Komisijos priimtą Žaliąją knygą „Europos mokslinių tyrimų erdvė. Naujos perspektyvos“ kurioje siūloma keletas prioritetinių tikslų siekiant stiprinti ir plėsti EMTE, kad būtų visapusiškai prisidedama prie atnaujintos Lisabonos strategijos,
                        
                     
                           —
                        
                        
                           2008 m. kovo 13–14 d. Europos Vadovų Tarybos išvadas, kuriose raginama sukurti „penktąją laisvę“ ir taip pašalinti kliūtis laisvam žinių judėjimui,
                        
                     
                           —
                        
                        
                           2007 m. lapkričio 23 d. išvadas dėl mokslo ir technologijų ateities Europoje, kuriose raginama didinti viešąjį ir privatųjį mokslinių tyrimų finansavimą ir moksliniams tyrimams skirtus žmogiškuosius išteklius,
                        
                     
                           —
                        
                        
                           2008 m. gegužės 30 d. išvadas dėl „Liublianos proceso“ pradžios: visiško Europos mokslinių tyrimų erdvės įgyvendinimo link, kuriomis siekiama nustatyti EMTE sustiprintą valdymą ir kuriose visų pirma pabrėžiamas poreikis plėtoti EMTE ilgalaikę viziją, grindžiamą Lisabonos strategijos tikslais,
                        
                     
                           —
                        
                        
                           2008 m. lapkričio 26 d. Komisijos komunikatą „Europos ekonomikos gaivinimo planas ekonomikos augimui ir darbo vietoms kurti“, kuriame visų pirma siūlomos priemonės žinių ekonomikai remti, įskaitant moksliniams tyrimams imlias mažąsias ir vidutines įmonės (MVĮ), kurios dabartinės finansinės krizės metu yra ypač pažeidžiamos;
                        
                     
         
               2.
            
            
               RAGINA Bendriją ir valstybes nares stiprinti savo mokslinių tyrimų ir technologinės plėtros veiklos koordinavimą, kad būtų užtikrintas nacionalinės politikos ir Bendrijos politikos tarpusavio suderinamumas;
            
         
               3.
            
            
               DAR KARTĄ PATVIRTINA, kad svarbu stiprinti Europos mokslines ir technologines bazes, plėtoti jos konkurencingumą siekiant tvaraus vystymosi, įskaitant aplinkos apsaugą, ir tenkinti jos piliečių poreikius, sukuriant Europos mokslinių tyrimų erdvę (EMTE), kurioje laisvai judėtų mokslo darbuotojai, mokslinės žinios ir technologijos;
            
         
               4.
            
            
               PABRĖŽIA, kad koordinavimo ir bendradarbiavimo veiksmai Europos mokslinių tyrimų erdvės srityje organizuojami savanoriškai ir įgyvendinami taikant „kintamosios geometrijos“ principą glaudžiai bendradarbiaujant Bendrijai ir valstybėms narėms, tinkamai įtraukiant bendrojoje mokslinių tyrimų ir technologinės plėtros programoje dalyvaujančias šalis ir laikantis subsidiarumo principo;
            
         
               5.
            
            
               PRIMENA, kad be Bendrosios mokslinių tyrimų ir technologinės plėtros programos yra ir kitų svarbių Europos lygiu parengtų iniciatyvų, pavyzdžiui, EUREKA ir COST, kurių vaidmuo kuriant tikrą bendradarbiavimo aplinką yra esminis. Be to, Europoje yra įvairių aukščiausio lygio mokslinių įstaigų, įskaitant tarpvyriausybines mokslines organizacijas ir laboratorijas (2), prisidedančias prie Europos mokslinių tyrimų pripažinimo pasaulio mastu;
            
         
               6.
            
            
               PRIMENA, kad Bendrijos patentas būtų svarbi esamos intelektinės nuosavybės teisių sistemos, kurią ES palaipsniui kuria, dalis ir kad Europos inovacijos ir technologijos institutas (EIT) kartu su žinių ir inovacijų bendruomenėmis turėtų būti naudinga priemonė, visoje Europoje glaudžiau susiejanti mokslinius tyrimus, inovacijas ir švietimą;
            
         
               7.
            
            
               DAR KARTĄ PATVIRTINA, kad Europos mokslinių tyrimų erdvė yra labai svarbus Lisabonos ekonomikos augimo ir darbo vietų kūrimo strategijos elementas, ir PABRĖŽIA, kad būtina užtikrinti, jog Europos mokslinių tyrimų erdvė veiktų visu pajėgumu ir visapusiškai prisidėtų prie „žinių triados“ – mokslinių tyrimų, inovacijų ir švietimo, kurie yra Europos konkurencingumą bei tvarų vystymąsi skatinantys veiksniai ir pagrindžia jos užmojus tapti pirmaujančia žinių ekonomika ir visuomene;
            
         
               8.
            
            
               atsižvelgdama į tai, LAIKOSI NUOMONĖS, kad didėjanti pasaulinė konkurencija mokslinių tyrimų srityje ir pasaulinių visuomenės problemų atsiradimas reikalauja sparčiau visiškai įgyvendinti EMTE, įskaitant jos išorės aspektą;
            
         
               9.
            
            
               PATVIRTINA pridedamą „2020 m. Europos mokslinių tyrimų erdvės viziją“, kuri buvo parengta bendradarbiaujant valstybėms narėms ir Komisijai, įgyvendinant „Liublianos proceso“ pirmąjį etapą;
            
         
               10.
            
            
               PRAŠO valstybių narių ir Komisijos plačiai paskelbti apie šią bendrą viziją suinteresuotiesiems subjektams ir plačiajai visuomenei, sparčiai sutelkti politikos priemones ir veiksmus jai įgyvendinti ir vėliau aptarti, atnaujinti bei sustiprinti ją kaip „Liublianos proceso“ dalį;
            
         
               11.
            
            
               PRAŠO valstybių narių ir Komisijos atsižvelgti į šią viziją svarstant Lisabonos strategiją po 2010 m.;
            
         
               12.
            
            
               PRAŠO pirmininkausiančių valstybių narių atsižvelgti į šią viziją bei jos galimą raidą rengiant pasiūlymus dėl būsimo EMTE valdymo ir PABRĖŽIA, kad reikia panaudoti visą veikiančių koordinavimo struktūrų, pavyzdžiui, Mokslinių ir techninių tyrimų komiteto, potencialą įgyvendinant EMTE iniciatyvas;
            
         
               13.
            
            
               PRAŠO Komisijos iki 2009 m. pabaigos pasiūlyti keletą stebėsenos rodiklių ir vertinimo kriterijų, skirtų pažangai, padarytai siekiant „2020 m. Europos mokslinių tyrimų erdvės vizijos“, įvertinti.
            
         
      (1)  OL C 205, 2000 7 17, p. 1.
   
      (2)  Pavyzdžiui, Europos branduolinių mokslinių tyrimų organizacija (CERN), Europos kosmoso agentūra (ESA), Europos astronominių mokslinių tyrimų Pietų pusrutulyje organizacija (ESO), Europos molekulinės biologijos laboratorija (EMBL) ir kitos.
   
      PRIEDAS
      2020 M. EUROPOS MOKSLINIŲ TYRIMŲ ERDVĖS VIZIJA
      
         2020 m. visi EMTE subjektai visapusiškai naudojasi „penktąja laisve“ – laisvu mokslo darbuotojų, žinių ir technologijų judėjimu. Veiksmingai ir efektyviai valdoma EMTE sudaro patrauklias sąlygas Europoje moksliniams tyrimams vykdyti ir investuoti į sektorius, kuriuose vykdoma daug mokslinių tyrimų ir svarbi technologinė plėtra. Europos mastu skatindama sveiką konkurenciją mokslo srityje ir tuo pat metu užtikrindama tinkamą bendradarbiavimo ir koordinavimo lygį, ji sukuria didelę pridėtinę vertę. Ji reaguoja į piliečių poreikius bei siekius ir veiksmingai prisideda prie tvaraus Europos vystymosi bei konkurencingumo.
      
      Europos mokslinių tyrimų erdvė (EMTE) yra įsitvirtinusi visuomenėje ir reaguoja į jos poreikius bei siekius siekiant tvaraus vystymosi
      
      Europos viešajai mokslinių tyrimų ir technologijų bazei tenka esminis vaidmuo reaguojant į piliečių bei įmonių poreikius pasitelkiant moderniausius pasaulinio lygio mokslinius tyrimus.
      Svarbiausios problemos sprendžiamos didelėmis viešosiomis ir privačiosiomis investicijomis į mokslinius tyrimus ir „kintamosios geometrijos“ principu kuriant strategines Bendrijos, valstybių narių ir asocijuotųjų šalių partnerystes, grindžiamas bendra įžvalga.
      Moksliniais tyrimais taip pat remiamas nacionalinės ir ES politikos plėtojimas, o sprendimus priimantiems asmenims suteikiami prieinami ir įvairūs naujausi moksliniai įrodymai.
      EMTE grindžiama abipusiu visuomenės ir mokslo bei technologinės bendruomenės pasitikėjimu ir nuolatiniu jų dialogu. Visiškai pripažįstama mokslinių tyrimų laisvė. Vykdant mokslinius tyrimus EMTE paisoma Europos Sąjungos etikos principų ir remiamos jos demokratinės vertybės, taip pat valstybių narių kultūra ir savitumas.
      EMTE suteikia galimybę Europai tarptautiniuose forumuose ir bendraujant su pagrindiniais tarptautiniais partneriais išreikšti nuoseklų požiūrį. Valdžios institucijos bendrai visais lygiais skatina bendradarbiavimo veiklos mokslinių tyrimų ir technologinės plėtros srityje būtiną nuoseklumą ir kuria bendras iniciatyvas, Europai suteikiančias galimybes pirmauti sprendžiant pasaulinio masto sunkumus ir siekiant tvaraus vystymosi tikslų.
      EMTE rodo kryptį Europai siekiant kompetencijos mokslinių tyrimų srityje ir yra pagrindinė Europos konkurencingumo varomoji jėga globalizuotame pasaulyje
      Mokslinių tyrimų, švietimo ir inovacijų sistemų modernizavimas vyksta kartu
      Visais lygiais skatinamos stiprios „žinių triados“ (švietimas, moksliniai tyrimai ir inovacijos) sąveikos: nuo atskirų mokslininkų, finansavimo organizacijų, universitetų ir mokslinių tyrimų įstaigų iki MVĮ ir daugianacionalinių bendrovių.
      Valdžios institucijos, deramai įtraukdamos atitinkamus suinteresuotuosius subjektus, visais lygiais bendrai rengia mokslinių tyrimų, švietimo ir inovacijų politiką bei programas, kai to reikia norint užtikrinti veiksmingumą ir visuomeninę bei ekonominę naudą.
      Žmogiškųjų išteklių pasiūla mokslo ir technologijų srityje atitinka viešųjų ir privačiųjų mokslinių tyrimų subjektų paklausą, o EMTE prisideda prie atitinkamų struktūrų, skirtų mokslinių tyrimų specialistų mokymui ir jų subalansuotam judumui bei palankiam darbo ir asmeninio gyvenimo suderinimui, kūrimo.
      EMTE remia Europos konkurencingumo plėtojimą …
      Verslo sektorius skatinamas diegti inovacijas ir investuoti Europoje, visų pirma mokslinių tyrimų ir technologinės plėtros srityje. EMTE veikiančios įmonės naudojasi vienos bendros inovacinių prekių ir paslaugų rinkos teikiama nauda ir puikiomis eksporto į augančias pasaulines rinkas perspektyvomis. Dalyvaudamos vienoje bendroje žinių rinkoje, be kita ko, dėl to, kad joje veikia intelektinės nuosavybės teisių sistema, jos visapusiškai naudojasi atvirų inovacijų galimybėmis.
      Visoje EMTE įmonės, įskaitant naujas inovacines įmones ir MVĮ, gali lengvai sudaryti mokslinių tyrimų partnerystes su Europos viešosiomis mokslų institucijomis ir naudotis patraukliomis bendrosiomis sąlygomis, grindžiamomis aktyviais standartų nustatymo mechanizmais ir koordinuojamų viešųjų pirkimų procedūromis; šios sąlygos sudaro joms geresnes galimybes patekti į Europos sparčiai augančias inovacinių idėjų, prekių ir paslaugų rinkas.
      … ir teikia koordinuojamą paramą mokslo darbuotojams bei mokslinių tyrimų įstaigoms, siekiantiems aukštos mokslinių tyrimų kokybės
      Valdžios institucijos, visoje EMTE bendradarbiaudamos ir koordinuodamos veiklą, kai esama akivaizdžios pridėtinės vertės, prisideda prie Europos kompetencijos mokslo ir technologijų srityje įtvirtinimo viso pasaulio mastu. Tuo tikslu pagrindiniai EMTE elementai – nacionalinės ir regioninės mokslinių tyrimų sistemos, politikos tikslai, sklaidos ir paramos mechanizmai bei programos – kuriami paprastai ir nuosekliai.
      Didelė moksliniams tyrimams skiriamo viešojo finansavimo dalis teikiama rengiant atvirus EMTE lygio konkursus naudojantis mokslinių tyrimų kokybės ir aktualumo kriterijais, tokiu būdu laipsniškai sudarant palankias sąlygas būtinai specializacijai ir koncentracijai, kad susidarytų optimalaus dydžio išteklių vienetai, ir gerinant mokslinių tyrimų finansavimo veiksmingumą.
      Teikiant viešąjį finansavimą paliekama daug erdvės kūrybingumui, taip pat sudaro sąlygas rasti įvairių būdų problemoms spręsti. Todėl Europos mokslinių tyrimų taryba ir nacionalinės finansavimo organizacijos finansuoja visiškai atvirą ir neužbaigtą mokslinių tyrimų veiklą ir priima tiesioginius atskirų mokslininkų arba mokslininkų grupių prašymus, pateikiamus atskirose šalyse arba peržengiant Europos Sąjungos nacionalines sienas.
      Tuo pat metu visoje ES skatinamas gebėjimų formavimas mokslo ir technologijų srityje
      Visos Europos valstybės narės ir regionai, visapusiškai išnaudodami savo potencialą mokslinių tyrimų srityje, remiasi savo stipriosiomis pusėmis, kartu naudodamiesi kitomis Europoje sukauptomis specializuotomis žiniomis ar gebėjimais. Tai įgyvendinti labai apdeda sanglaudos politika ir būtinas tarpvalstybinis koordinavimas siekiant užtikrinti geografiniu požiūriu optimalų mokslinių gebėjimų ir technologijų plėtojimą visoje Europoje.
      Pagrindinės EMTE mokslinių tyrimų infrastruktūros – įvairių ir gausių aukščiausio lygio mokslinių įstaigų dalis – skatina mokslinę kompetenciją atsižvelgiant į pasaulinio masto konkurenciją ir, kai tai būtina, yra bendrai finansuojamos Europos Sąjungos lygiu, sparčiai kuriant naujas skirstomąsias infrastruktūras. Jos suteikia vienodas galimybes naudotis tarptautinio masto modernia mokslinių tyrimų įranga ir parodomaisiais technologijų pavyzdžiais.
      EMTE suteikia pasauliui atvirą laisvės ir galimybių erdvę be sienų, sudarančią palankias sąlygas dialogui, mainams ir sąveikai
      EMTE užtikrina laisvą tarpvalstybinį žinių judėjimą. Visų lygių valdžios institucijos bendrai siekia atvirumo, kad būtų bendradarbiaujama su trečiosiomis šalimis remiantis abipusės naudos siekimu ir tinkamu intelektinės nuosavybės valdymu bei apsauga. EMTE yra visų pagrindinių pasaulinių mokslo ir technologinių žinių kūrimo, platinimo ir naudojimo tinklų pagrindas.
      Bendros orientacinės, gairių ir prireikus reguliavimo sistemos sudaro sąlygas kurti tarpvalstybines rinkas ir tinklus, kuriuose gali vykti veiksminga ir efektyvi EMTE subjektų sąveika, bei jiems veikti.
      Visos EMTE veikiančios mokslinių tyrimų įstaigos yra strategiškai, finansiškai ir valdymo lygiu nepriklausomos ir gali sudaryti ilgalaikes partnerystes bei sąjungas visoje Europoje ir už jos ribų bei veiksmingai bendradarbiauti su verslo sektoriumi ir kitais subjektais. Palankesnes sąlygas šiai sąveikai sudaro atvira rinka, skirta moksliniams tyrimams pagal sutartį vykdyti, ir atitinkamos rekomendacijos dėl intelektinės nuosavybės valdymo.
      Visoje EMTE subjektai gali naudotis žiniomis, jas valdyti ir jomis keistis (be kita ko, naudodamiesi atvira prieiga) naudodamiesi sąveikiomis didelio pajėgumo informacinėmis sistemomis.
      Europos mokslinių tyrimų įstaigos bendroje darbo rinkoje, kuri suteikia galimybę judėti iš šalies į šalį ir iš sektoriaus į sektorių su minimaliomis finansinėmis ar administracinėmis kliūtimis, sudaro patrauklias darbo sąlygas viso pasaulio mokslo darbuotojams (tiek vyrams, tiek moterims).